Joi, Administraţia Naţională de Meteorologie a emis un buletin nivometeorologic cu privire la riscul mare de producere a unor avalanşe mai ales în zonele montane unde stratul de zăpădă se apropie de doi metri înălţime, potrivit Agerpres.
Meteorologii avertizează că este risc mare, de gradul patru din cinci, de producere de avalanşe, la peste 1.800 de metri altitudine în Munţii Făgăraş, în zona turistică Bâlea Lac, unde este cel mai mare strat de zăpadă măsurat la o staţie meteo, de 208 centimetri, informează buletinul nivometeorologic.
"În anumite cazuri, unele avalanşe pornite de la altitudini de peste 1.800 m pot coborî sub această altitudine", atrag atenţia meteorologii.
La altitudini mai mici de 1.800 de metri în Munţii Făgăraş, riscul de avalanşă este moderat, de gradul doi.
Vă reamintim că, în februarie, un salvamontist în vârstă de 33 de ani, aflat în timpul liber, a murit într-o avalanşă produsă în zona Bâlea Lac, în Munţii Făgăraş. Bărbatul a decedat în urma impactului cu nişte stânci peste care a fost aruncat de avalanşă.